Helge Mortensen (S), 1999-02-02:
Baggrunden for den nye havnelov er, at der igennem flere år har været rejst en debat i danske havne om de reguleringer og de bundne organisationsformer, der har præget de danske havne igennem mange år.
Det medførte, at vi i november måned 1997 havde en forespørgselsdebat her i Folketingssalen og efterfølgende, at trafikministeren nedsatte et udvalg, det såkaldte Thygesenudvalg, som sidste år fremkom med en betænkning.
Det forslag, vi nu har fra trafikministerens hånd, er stort set en gennemførelse, en udmøntning af de forslag og anbefalinger, som Thygesenudvalget har anvist. Det betyder, at vi får en lovgivning, der mere er en rammelovgivning, og også det bemærkelsesværdige, at den omfatter stort set al havneaktivitet i dette land, og således også inddrager statshavnene og de private havne i en fælles lov.
Ønsket om at få nogle flere muligheder og friere organisationsformer er i stor udstrækning efterkommet, idet man ud over det mere traditionelle: at have en kommunal havn, som styres på lige fod med andre kommunale virksomheder, nu giver mulighed for at oprette nogle bestyrede havne med en havnebestyrelse og årsregnskab og mulighed for finansieringer, både i kraft af de kommunalt selvstyrende havne og i form af aktieselskaber.
Jeg vil godt hilse dette initiativ velkomment, idet jeg tror, at det er rigtigt, som havnene har peget på igennem flere år, at det giver dem større muligheder for at kunne foretage de nødvendige beslutninger og de nødvendige investeringer i et moderne og konkurrencedygtigt havnevæsen på så at sige alle fronter og tilpasse deres havneaktivitet mere til de moderne transportmønstre.
Jeg vil gøre den bemærkning omkring statshavnene, at her er der jo i stor udstrækning også tale om deciderede fiskerihavne, som altså nu bliver omfattet af havnelovgivningen.
Det fremgår også af bemærkningerne, at ministeren gennemfører en forhandlingsrunde med kommunerne, hvor statshavnene ligger, med henblik på at få dem afløst af en af de former, som i øvrigt er anvist her, altså med en kommunal havneadministration.
Der er, om jeg så må sige, megen elastik i den bestemmelse her, og loven er jo også indrettet på en sådan måde, at alle havne altså ikke nødvendigvis skal overgå til at blive kommunale havne.
Jeg tror, at én af de mere betydningsfulde bestemmelser, der kommer ind i loven, er, at de private havne nu også kan beskæftige sig med andre godsaktiviteter hen over havnekajerne.
Det har jo i tidligere tid været et område, hvor man ikke har tilladt, om jeg så må sige, kommercielle aktiviteter.
Det betyder, at de nuværende havne, også herfra, får en konkurrence, og jeg vil gerne understrege, at den bestemmelse først træder i kraft i år 2004 efter loven her, og det tror jeg også er en rimelig tid, både for de private havne med hensyn til at gøre sig nogle overvejelser om en eventuel fremtid på det kommercielle marked og også for de nuværende havne med hensyn til den konkurrencesituation, som kan opstå.
Og sluttelig vil jeg sige, at denne havnelov naturligvis ikke tilsidesætter de bestemmelser, der én gang skal til, for både miljømæssigt, planlægningsmæssigt, infrastrukturmæssigt skal tingene hænge sammen, hvis man etablerer nye havne eller havne med andre aktiviteter end dem, de har i dag.